**Økt naturbistand for gjennomføring av Naturavtalen**

|  |  |  |
| --- | --- | --- |
| **Utgiftsforslag:** | **Kapittel, post:** | **Budsjettvirkning:** |
| Nytt fond for implementering av naturavtalen | Kap. 163 *eller* ny post | + 500 mill. kroner |
| Bilateral bistand til implementering av naturavtalen | Kap. 159, post xx (utvalgte land) | + 100 mill. kroner |

Norge var nylig med på å vedta en global naturavtale for å bevare naturen på land, langs kysten og til havs - og gi oss mer natur. Underveis i forhandlingene jobbet Norge aktivt for en avtale med høyt ambisjonsnivå og som angir en ny tydelig miljømessig bærekraftig og mer rettferdig kurs for verden i den pågående naturkrisen.

Gjennom mål 19 i avtalen forplikter rikere land seg til å gi mindre rike land som særlig sliter med tap og forringelse av naturmangfold minst 20 milliarder dollar per år innen 2025, og minst 30 milliarder dollar per år innen 2030. Dette vil blant annet skje gjennom et nytt naturmangfoldsfond som vil bli opprettet under Det globale miljøfondet (Global Environment Facility).

Dersom de rike landene ikke oppfyller sine forpliktelser til finansiering, vil det svekke tilliten hos utviklingslandene og man vil mislykkes med implementeringen av avtalen. Hvis vi skal løse naturkrisen må alle bidra mer, og Norge må også ta på seg sin del av ansvaret for å komme den globale naturkrisen til livs. Derfor er det naturlig at norske myndigheter øker sin naturbistand øremerket gjennomføring av naturavtalen globalt med til sammen 600 millioner kroner i 2024.

WWF Verdens naturfond ber om at en ny post under kap. 163 økes med 500 mill. NOK, og 100 millioner kroner øremerkes gjennom bilateralt samarbeid (kap. 159) for å understøtte NDC-arbeidet i de landene Norge har bilaterale avtaler med, i statsbudsjettet for 2024. Programmet vil da utgjøre totalt 600 millioner kroner.